钦定古今图书集成/明伦汇编/官常典/第581卷 > 张经
## 钦定古今图书集成/明伦汇编/官常典/第581卷 > 张经

按《明外史》本传：“经字廷彝，候官人。正德十二年进士。
除嘉兴知县，召为吏科给事中，历户科都给事中，数
有论劾。言官指为张、桂党，吏部言经行修，不问。擢太
仆少卿，历右副都御史，协理院事。十六年，进兵部右
侍郎，总督两广军务。断藤峡贼侯公丁据弩滩为乱，
经与御史邹尧臣等定计，以军事属副使翁万达，诱”
执公丁。参议田汝成请乘势进讨。命副总兵张经将
三万五千人为左军，万达监之，指挥王良辅等六将
分六道会南宁。都指挥高干将万六千人为右军，副
使梁廷振监之，指挥马文杰等四将分四道会宾州，
抵贼巢夹击。贼奔林峒而东，良辅等邀之，贼中断，复
西奔，斩首千二百级。其东者遁入罗运山。万达等移
师攻之，檄右军沿江而东，绕出其背。贼刊巨木塞隘
口，布蒺藜、箛签，伏机弩、毒镖，悬石树杪，急则撼其树，
石皆坠。官军并以计破之，右军愆期。田州土酋卢受
乃纵贼去，俘其众四百五十，招降者二千九百有奇。
土人言：“祖父居罗运八世矣，未闻官军涉兹土也。”捷
闻，进经左侍郎，加秩一级。寻与毛伯温定计抚定安
南。再进右都御史。平思恩九土司及琼州黎，进兵部
尚书。副使张瑶等讨马平猺，屡败。帝罪瑶等而宥经。
给事中周怡劾经，经乞罢，不允。以忧归。服阕，起三边
总督。给事中刘起宗言“经在两广克饷银”，寝前命。三
十二年起南京户部尚书，就改兵部。三十四年，朝议
以倭寇猖獗，设总督大臣，命经不解部务，总督江南
北、浙江、山东、福建、湖广诸军，便宜行事。既而用兵科
言，改经右都御史兼兵部右侍郎，专办讨贼。倭二万
馀，据柘林川沙洼，其党方踵至。经自十一月受任，即
选将练兵，为捣巢计。以江、浙、山东兵屡败，欲俟狼、土
兵至而讨之。明年三月，田州、瓦氏兵先至，欲速战，经
不可。东兰诸兵继至，经以瓦氏兵隶总兵官俞大猷，
以东兰、那地、南丹兵隶游击邹继芳，以归顺及思恩、
东莞兵隶参将汤克宽，分屯金山卫、闵港、乍浦，犄贼
三面，以待永顺、保靖兵之集会。侍郎赵文华以祭海
至，与浙江巡按胡宗宪比，屡趣经进兵。经曰：“贼狡且
众，待永保兵至夹攻，庶万”全。文华再三言经守便宜，
不听。文华怒，密疏“经糜饷殃民，畏贼失机，欲俟倭饱
飏，剿馀寇报功，宜亟治以纾东南大祸。”帝问严嵩，嵩
对如文华指，且谓苏、松人怨经。帝怒，即下诏逮经。方
文华之拜疏也，永保兵已至，其日即有石塘湾之捷。
至五月朔，倭突嘉兴。经遣参将卢镗督保靖兵援，以
大猷督永顺兵由泖湖趋平望，以克宽引舟师由中
路击之，合战于王江泾，斩贼首一千九百馀级，焚溺死者甚众。自军兴来，称战功第一。给事中李用敬、阎
望云等言：“王师大捷，倭夺气，不宜易帅。”帝大怒，手批
其疏曰：“经欺诞不忠，闻文华劾，方一战，用敬等党奸，
杖于廷，人五十，斥为民。”已而帝疑之，以问嵩，嵩言：“徐
阶、李本，江浙人，皆言经养寇。狼兵初至气锐，经不许
战。文华、宗宪合谋进剿致捷，经冒以为功”，因极言二
人忠。帝深入其言。经既至，备言进兵始末。且言受任
半载，前后俘斩五千，乞赐原宥。帝终不纳，论死系狱。
举朝知其冤，莫敢奏。其年十月与巡抚李天宠俱斩，
天下哀之。